સીતાપુરથી હેલિકૉપ્ટરમાં કેદારનાથ જવાની સર્વિસ હવે ઘણી કંપનીઓ આપી રહી છે. હેલિકૉપ્ટરને કારણે સ્થાનિક લોકોની ખચ્ચરસર્વિસ અને ડોળીસર્વિસનો ઉપયોગ ઘટતો જતો હોવાથી લોકો એનો વિરોધ પણ પુષ્કળ કરે છે. ૧૪ તારીખે ખચ્ચર અને ડોળીવાળાઓએ હેલિકૉપ્ટરનું હેલિપૅડ કંઈક પોતાના કબજામાં લઈ લીધું હતું અને એના કારણે આ સર્વિસ અટકાવી દેવી પડી હતી. ટૂરમાં અમે ત્રણ દિવસ એક્સ્ટ્રા ફાળવ્યા હતા એટલે સર્વિસનો લાભ નહીં મળ્યો એનો અફસોસ નહોતો પણ એ દિવસ અમારે સીતાપુરમાં જ રહેવું પડ્યું. બહુ સરસ જગ્યા છે આ. કુદરતનું સરસ મજાનું સાંનિધ્ય માણવા મળ્યું. ખૂબબધું ફર્યા. અમે જ્યાં ઊતર્યા હતા એ જે. પી. ગૌરી રિસૉર્ટ અલકનંદા નદીમાંથી છૂટી પાડવામાં આવેલી એક નહેરના કિનારે હતો. ૧૪મીએ આ નહેરમાં નામપૂરતું પાણી હતું, પણ વાતાવરણ આહ્લાદક હતું. ઝાડનાં પત્તાંનો અવાજ, મંદ-મંદ લહેરાતી હવાનો ધ્વનિ અને વાતાવરણની ઠંડક. સ્વર્ગની આછીસરખી ઝલક જેવું જ હતું એ બધું.